joelniklaus/EU_Wikipedias huggingface dataset:
Jan Bednarek

Jan Bednarek (s. 12. huhtikuuta 1996 Słupca) on puolalainen jalkapalloilija, pelipaikaltaan keskuspuolustaja. Hän on pituudeltaan 189-senttimetrinen. Hän edustaa Englannin Valioliigassa pelaavaa Southamptonia. Hän on pelannut Puolan maajoukkueessa vuodesta 2017.

Bednarek edusti kotimaassaan vuosina 2013–2017 Lech Poznańia ja kauden 2015–2016 lainasopimuksella Górnik Łęcznaa. Hän pelasi Puolan pääsarjassa Ekstraklasassa 48 ottelua ja teki niissä yhden maalin. Kesällä 2017 hän siirtyi Southamptoniin. Kaudella 2017–2018 hän pelasi Valioliigassa viisi ottelua ja teki maalin avausottelussaan Chelseaa vastaan huhtikuussa 2018. Kaudella 2018–2019 hän pelasi Valioliigassa 25 ottelua. Kaudella 2019–2020 hän pelasi 34 valioliigaottelua ja ne kaikki alusta loppuun lukuun ottamatta yhden ottelun loppuhetkiä. Tammikuussa 2020 hän teki Wolverhampton Wanderersia vastaan kauden ainoan maalinsa. Kaudella 2020–2021 hän pelasi Valioliigassa 36 ottelua, kaikki avauskokoonpanossa, ja teki maalin marraskuussa Manchester Unitedia vastaan. Hän oli aina avauskokoonpanon pelaaja myös FA Cupissa, jossa Southampton ylsi välieriin voitettuaan aiemmilla kierroksilla muun muassa Arsenalin ja Wolverhamptonin.

Bednarek on pelannut useissa Puolan juniorimaajoukkueissa. Puolan A-maajoukkueessa hän pääsi ensimmäisen kerran kentälle syyskuussa 2017 MM-karsintaottelussa Kazakstania vastaan, ja kesäkuusta 2018 alkaen hän on kuulunut maajoukkueen vakiokokoonpanoon. MM-kilpailuissa 2018 hän tuli Puolan ensimmäisessä ottelussa kentälle puoliajalla ja pelasi kaksi muuta ottelua kokonaan. Viimeisessä alkulohko-ottelussa Japania vastaan hän teki ensimmäisen ja toistaiseksi ainoan maaottelumaalinsa.  Vuonna 2018 Bednarek pelasi Puolan kaikki neljä Kansojen liigan ottelua alusta loppuun ja vuonna 2019 yhdeksän Puolan kymmenestä EM-karsintaottelusta myös kokonaan. Vuonna 2020 hän pelasi täydet minuutit viidessä Kansojen liigan ottelussa mutta oli yhdestä poissa aiemmissa otteluissa saamiensa varoitusten tuoman pelikiellon vuoksi. Kesäkuun 18.päivään 2021 mennessä Bednarek on pelannut 31 maaottelua.

Lähteet 

Puolalaiset jalkapalloilijat
Vuonna 1996 syntyneet
Elävät henkilöt
Jack Stephens

Jack Stephens (s. 27. tammikuuta 1994 Torpoint) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Southamptonia.

Stephens aloitti liigauransa syksyllä 2010 Englannin ykkösliigassa pelaavassa Plymouth Argylessa. Vuonna 2011 hän siirtyi Southamptoniin. Vuosina 2014–2016 hän pelasi myös lainalla Swindon Townissa, Middlesbrough'ssa ja Coventry Cityssä. Ensimmäisen valioliigaottelunsa hän pelasi tammikuussa 2017. Hän pelasi tuolla kaudella kaikkiaan 17 valioliigaottelua. Kaudella 2017–2018 hän pelasi Valioliigassa 22 ottelua ja teki kaksi maalia, jotka syntyivät peräkkäisissä otteluissa Brightonia ja West Bromwichia vastaan tammi-helmikuun vaihteessa. Kaudella 2018–2019 Stephens pelasi Valioliigassa 24 ottelua ja teki yhden maalin helmikuussa Cardiff Cityä vastaan.

Stephens on pelannut Englannin alle 18-, alle 19-, alle 20- ja alle 21-vuotiaiden maajoukkueissa. Hän kuului Englannin joukkueeseen alle 21-vuotiaiden EM-kilpailuissa 2017 mutta ei saanut peliaikaa.

Lähteet 

Englantilaiset jalkapalloilijat
Vuonna 1994 syntyneet
Elävät henkilöt
Kansainvälinen liberaalinuorten liitto

Kansainvälinen liberaalinuorten liitto (lyh. IFLRY) on kansainvälinen kattojärjestö, joka on tarkoitettu liberaalien puolueiden nuorisojärjestöille. Järjestö on Liberal Internationalian jäsenjärjestö, mutta kuitenkin siitä itsenäinen. Järjestö on rekisteröity Saksassa. 

Suomalaisista poliittisista nuorisojärjestöistä IFLRY:n jäseniä ovat Keskustanuoret ja RKP-nuoret.

Historia 
IFLRY perustettiin vuonna 1947 Cambridgessa nimellä World Federation of Liberal and Radical Youth (WFLRY). Liiton perustamista olivat edeltäneet lukuisat samanmielisten poliittisten nuorisojärjestöjen tapaamiset. 

Alusta alkaen järjestö oli hyvin eurosentrinen, mikä johti päällekkäisyyksiin European Federation of Liberal and Radical Youth -järjestön kanssa, joka oli nimenomaan eurooppalaisten liberaalien nuorisojärjestöjen kattojärjestö. Tästä syystä WFLRY lakkautettiin 1979 ja jäljelle jääneet European Federation of Liberal and Radical Youth -järjestön jäsenet perustivat uuden liiton nimeltä International Federation of Liberal and Radical Youth (IFLRY). Samaan aikaan liittoon alkoi liittyä jäsenjärjestöjä myös Euroopan ulkopuolelta. .

Vuonna 2001 liiton nimestä poistettiin sana "Radical", vaikkakin sen R-kirjain jäikin viralliseen lyhenteeseen.

Toiminta 
IFLRY:n ylin päättävä elin on sen yleiskokous, joka järjestetään vähintään kahden vuoden välein. Siellä valitaan liiton hallitus ja tehdään päätöksiä mm. budjettia, linjapaperia ja toimintasuunnitelmaa koskien. .  

Liitolla on tällä hetkellä yhdeksän ohjelmaa, joiden kautta jäsenistö voi esim. järjestää tapahtumia ja koulutuksia tai julkaista kannanottoja.

Harjoittelijapoolilla tarkoitetaan mentorointia, jossa vapaaehtoiset ammattilaiset jakavat omaa osaamistaan muille. Libel on liiton ylläpitämä blogi, jossa julkaistaan jäsenistöä kiinnostavia artikkeleita ajankohtaisista aiheista, mutta myös sellaisista aiheista, joita halutaan nostaan esille. Libelin tavoite on myös luoda mahdollisuus keskustelulle ja väittelyille.

Jäsenjärjestöt 

Lähde:

Lähteet    

Poliittiset nuorisojärjestöt
Saksalaiset järjestöt
Liberal International
Whakaari

Whakaari eli White Island on saari ja hyvin aktiivinen tulivuori Uudessa-Seelannissa 48 kilometrin päässä Pohjoissaaren itärannikolta.

Saarelle perustettiin 1885 rikkikaivos, jonka toiminta päättyi 1914, kun kraatterin seinä romahti. Kaivos ja kaivostyöntekijöiden kylä tuhoutuivat, ja 12 henkeä kuoli. Kaivostoimintaa yritettiin jatkaa 1920-luvulla, mistä jäljellä on matkailukohteeksi muuttuneita rakennuksia 

Tulivuori purkautui 9. joulukuuta 2019, ja ainakin 18 henkeä kuoli.

Lähteet

Aiheesta muualla

Uuden-Seelannin saaret
Uuden-Seelannin tulivuoret‎
Kutunen

Kutunen (Tubifera ferruginosa) on limasieniin kuuluva alkueliö. 

Kutusen  nuoret limakot ovat punertavia ja vanhemmiten “itiöemä” on ruskea.  Ne kasvavat jopa 15 cm:n pituisiksi epäsäännöllisiksi läikiksi, joiden pinta koostuu noin puolen millimetrin kuplista, ja muistuttaa vähän vadelman pintaa.

Kutunen kasvaa vanhasta ja lahonneesta puusta.

Lähteet

Aiheesta muualla 
Laji.fi: Kutunen (Tubifera ferruginosa)

Limasienet
Leigh Gill

Leigh Gill on brittiläinen näyttelijä. Hänet tunnetaan rooleistaan elokuvassa Joker, sekä televisiosarjassa Game of Thrones.

Filmografia 
 Game of Thrones – Bobono
 Ihmeotukset ja niiden olinpaikat – Red
 Joker – Gary
 The Witcher – Noituri  – Temarian Miner
 Il giorno più bello del mondo – Orazio Bollè

Lähteet

Aiheesta muualla 
 

Syntymävuosi puuttuu
Brittiläiset näyttelijät
Lyhytkasvuiset henkilöt
Elävät henkilöt
Rustikat

Rustikat (Aporpium) on kääpäsuku, joka kuuluu jakokantaisten sienten  Auriculariales -lahkoon. Ne ovat läheisempää sukua esimerkiksi hytyköille kuin monille muille kääviksi kutsutuille suvuille ja lajeille. Ulkonäkö kuitenkin rustikoiden kutsumista kääviksi. Rustikat ovat valkolahottajia. Rustikoiden lajiston tutkimus on kesken, joten usein lajeihin viitataan rustikkaryhmänä Aporpium caryae coll..

Lähteet  

Käävät
Valkolahosienet
Craig Dawson

Craig Dawson (s. 6. toukokuuta 1990 Rochdale) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa West Hamia.

Dawson aloitti pääsarjauransa syyskuussa 2011 West Bromwich Albionin joukkueessa pelattuaan aiemmin alemmilla sarjatasoilla. Keväällä 2013 hän pelasi lainalla mestaruussarjan Bolton Wanderersissa mutta muutoin hän pelasi WBA:ssa vuoteen 2019 saakka ja sai seurassa tililleen 153 valioliigaottelua ja niissä 12 maalia sekä kaudella 2018–2019 mestaruussarjassa 41 ottelua ja kaksi maalia sekä nousukarsinnassa kaksi ottelua ja yhden maalin. Kesällä 2019 Dawson siirtyi valioliigaseura Watfordiin, jossa hän kaudella 2019–2020 pelasi 29 liigaottelua, joista 26 avauskokoonpanossa, ja teki kaksi maalia. Seuraavalla kaudella hän pelasi Mestaruussarjaan pudonneessa Watfordissa vain yhden liigacupin ottelun. Hän siirtyi 12. lokakuuta 2020 loppukauden kestäneellä lainasopimuksella Valioliigan West Hamiin, jossa pelasi 22 pääsarjaottelua ja teki kolme maalia. Hän siirtyi pysyvästi West Hamiin kesällä 2021.

Dawson pelasi Englannin alle 21-vuotiaiden maajoukkueessa vuosina 2011–2013 ja edusti Isoa-Britanniaa Lontoon olympialaisissa 2012.

Lähteet 

Englantilaiset jalkapalloilijat
Vuonna 1990 syntyneet
Elävät henkilöt
Mercedes-Benz GLA-sarja

Mercedes-Benz GLA-sarja on Mercedes-Benzin vuodesta 2013 lähtien valmistama pieni crossover-tyyppinen automalli, joka perustuu tekniikaltaan Mercedes-Benz A-sarjaan. Se sijoittuu mallistossa suuremman GLB-sarjan alapuolelle.

Mercedes-Benz X156 (2013–)

Mercedes-Benz H247 (2019–)

Aiheesta muualla 

GLA-sarja
J-segmentin autot
Ruokojärvi

Ruokojärvi on seuraavien järvien nimi:
 Ruokojärvi, järvi Enonkoskella
 Ruokojärvi, järvi Hämeenlinnassa
 Ruokojärvi, järvi Juvalla
 Ruokojärvi, järvi Kangasalla Iharin ja Heponiemen kylien pohjoispuolella
 Ruokojärvi, järvi Kangasalla
 Ruokojärvi, järvi Kankaanpäässä
 Ruokojärvi, järvi Kiteellä
 Ruokojärvi, järvi Kolarissa
 Ruokojärvi, järvi Kouvolassa
 Ruokojärvi, järvi Padasjoella
 Ruokojärvi, järvi Pieksämäellä
 Ruokojärvi, järvi Punkalaitumella
 Ruokojärvi, järvi Pälkäneellä
 Ruokojärvi, järvi Rovaniemellä
 Ruokojärvi, järvi Sotkamossa
 Ruokojärvi, järvi Varkaudessa
 Ruokojärvi, järvi Vesilahdella.
Salibandyn alle 19-vuotiaiden poikien maailmanmestaruuskilpailut 2017

Salibandyn alle 19-vuotiaiden poikien maailmanmestaruuskilpailut 2017 järjestettiin Ruotsin Växjössä. Turnauksen voitti Suomi, joka kaatoi kisaisäntä Ruotsin finaalissa maalein 7–4. Pronssia sai Tšekki voittamalla Sveitsin pronssiottelussa 8–5.

Pudotuspelit

Välierät

Pronssiottelu

Finaali

Aiheesta muualla 
 Virallinen kisasivusto
 Kisat kansainvälisen salibandyliiton sivuilla 

2017
Maailmanmestaruuskilpailut 2017 alle 19-vuotiaiden poikien
Ruotsin salibandy
Jan Soukup

Jan Soukup (s. 17. syyskuuta 1979 Praha, Tšekkoslovakia) on tšekkiläinen karateka ja potkunyrkkeilijä. Hän saavutti muun muassa Kyokushin karatessa World Openissa hopeaa ja superraskaansarjan Euroopan-mestaruuden 2007. Potkunyrkkeilyssä Soukup voitti Yangame's Fight Night raskaansarjan turnauksen.

Kilpaura

Karate
Soukup aloitti karaten harrastamisen aluksi Shotokanilla ollessaan 11-vuotias. Hän voitti muun muassa Bohemia Cupin Prahan joukkueen mukana 2000. Soukup siirtyi 2001 harjoittelemaan Kyokushinia. Hän matkasi huhtikuussa 2001 Kagoshimaan uchideshiksi ja saavutti neljän vuoden sisällä 2. danin vyöarvon. Tuona aikana hän saavutti EM-pronssia 2003 Ukrainassa ja voitti 2004 Japanin superraskaansarjan mestaruuden.

Soukup palasi tämän jälkeen Japanista takaisin kotimaahansa, jossa hän perusti oman Kyokushin seuran elokuussa 2005. Soukup voitti sittemmin EM-hopeaa Bulgariassa hävittyään superraskaansarjan loppuottelussa Arthur Hovhannisyanille. Saman vuoden lopulla hän saavutti myös EM-pronssia avoimessasarjassa, voitettuaan mitaliottelussa Pablo Estensoron.

2006 Soukup voitti Tšekin mestaruuden avoimessasarjassa voitettuaan loppuottelussa Petr Runátin.

2007 oli Soukupille menestyksekäs vuosi voitettuaan ensin Euroopan superraskaansarjan mestaruuden, kun hän voitti loppuottelussa Petar Martinovin. Lisäksi marraskuussa Soukup sijoittui hopealle Kyokushinin suurimmassa turnauksessa World Openissa. Hän eteni kolmipäiväisen turnauksen loppuotteluun, jossa Soukup lopulta hävisi Ewerton Teixeiralle.

Potkunyrkkeily
Soukup siirtyi potkunyrkkeilyn pariin oteltuaan ensimmäisen kerran 19. huhtikuuta 2008. Hän otteli kotimaassaan Antonín Ungermania vastaan, jonka Soukup voitti tyrmäyksellä ensimmäisessä erässä.

2009 Soukop pääsi ottelemaan ensimmäisen kerran K-1 ottelun elokuussa, jonka hän hävisi hallitsevalle K-1 raskaansarjan mestarille Kyotaro Fujimotolle. Toisen kerran hän otteli K-1 ottelun joulukuussa, jolloin Soukup kohtasi Tsutomu Takahagin. Hän voitti kamppailun tuomariäänin.

31. heinäkuuta 2009 Soukup oli mukana Prahassa pidetyssä Yangame's Fight Night raskaansarjan turnauksessa. Hän voitti avauskierroksella Peter Balážin ensimmäisen erän tyrmäyksellä, kun taas toisella kierroksella Soukup voitti Jiří Havránekin myös tyrmäyksellä. Loppuottelussa hän voitti Radovan Kullan reiteen kohdistuvilla potkuilla, joka johti tyrmäys voittoon ja mestaruuteen.

Lähteet

Tšekkiläiset karatekat
Kyokushinin harjoittajat
Potkunyrkkeilijät
Vuonna 1979 syntyneet
Elävät henkilöt
Tromssan ja Finnmarkin lääni

Tromssan ja Finnmarkin lääni (lyhyemmin Tromssa ja Finnmark) on yksi Norjan lääneistä eli fylkeistä. Lääni sijaitsee Pohjois-Norjassa. Tromssan ja Finnmarkin asukasluku on noin 242 000 henkeä, mikä vastaa 4,5 % Norjan koko väestöstä (vuonna 2021). 

Tromssaan ja Finnmarkiin kuuluu 39 kuntaa, joista yhdeksän on kaupunkeja. Väkimäärältään suurin kaupunki ja samalla hallinnollinen keskus on Tromssa. Lisäksi osa hallinnosta toimii Vesisaaren kaupungissa. Pinta-alaltaan suurin kunta on sisämaassa sijaitseva Koutokeino.

Tromssan ja Finnmarkin ainoa norjalainen rajanaapuri on lounaispuolella sijaitseva Nordlandin lääni. Muilta osin Tromssa ja Finnmark rajautuu Suomen Lapin maakuntaan sekä pienemmältä osin Ruotsin Lapin maakuntaan ja Venäjän Murmanskin alueen Petsamon piiriin. Pohjoispuolella ovat Barentsinmeri (Jäämeri) ja Norjanmeri (Atlantti), joiden rantaviivaa on läänin alueella yli 15 tuhatta kilometriä. 

Läänin korkein kohta on 1834 metriin merenpinnan tasosta yltävä Jiehkkevárri. Alueen suuria vuonoja ovat esimerkiksi Porsanginvuono ja Yykeänvuono.

Historia 
Tromssan ja Finnmarkin lääni perustettiin 1. tammikuuta 2020 yhdistämällä entiset Tromssan lääni ja Finnmarkin lääni toisiinsa. Läänien yhdistäminen oli osa Norjan alueuudistusta, jossa 18 aiemmasta läänistä muodostettiin 11 lääniä.

Kieli ja kulttuuri 
Merkittävä osa läänin asukkaista on saamelaisia. Kaikkiaan noin 65 % kaikista Norjan saamelaiskäräjien vaaleissa äänioikeutetuista henkilöistä asuu Tromssan ja Finnmarkin läänissä. Lääni sekä useat sen alueella sijaitsevat kunnat kuuluvat saamen kielen hallintoalueeseen, jossa sekä norjalla että saamella on tasavertainen asema. 

Tromssassa ja Finnmarkissa asuu myös 1700- ja 1800-luvuilla alueelle muuttaneiden suomalaisten jälkeläisiä eli kveenejä. Kveenin kielellä on virallinen asema Porsangin kunnassa. Muutamien kulttuurikeskusten ja läänin alueella ilmestyvän Ruijan Kaiku -lehden lisäksi kveenin kieli näkyy muun muassa alueen paikannimistössä. Kveeniä käytetään myös joidenkin paikallisten hallintoyksiköiden virallisissa nimissä, kuten Tromssan ja Finmarkun fylkki, Raisin komuuni sekä Omasvuonon kunta.

Lähteet

Aiheesta muualla 

Norjan fylket
Ahola Transport

Ahola Transport on suomalainen logistiikka-alan yritys, joka toimii Pohjoismaissa, Baltian maissa ja Itä-Euroopassa. Yrityksen osakkeilla käytiin maaliskuusta 2016 lähtien kauppaa Helsingin pörssin First North -kaupankäyntipaikalla. Marraskuussa 2020 yhtiö ilmoitti poistuvansa pörssistä. Ahola Transportin nykyinen toimitusjohtaja on Åke Nyblom.

Ahola Transportin liikevaihto oli vuonna 2018 noin 99,5 miljoonaa euroa ja liiketulos 2,2 miljoonaa euroa. Samana vuonna yritys omisti yhteensä 431 ajoneuvoa ja työllisti 209 henkilöä. Vuoden lopussa yrityksen suurin yksittäinen omistaja oli 89 % omistusosuudella Oy Ahola Group AB, jonka omistavat Hans, Nils, Lars ja Rolf Ahola.

Lähteet 

Suomalaiset liikenneyhtiöt
Suomalaiset perheyritykset
Kokkola
Andorran liberaalit

Andorran liberaalit () on andorralainen liberaali puolue. Se on sekä Liberal Internationalin että Euroopan liberaalidemokraattisen puolueen jäsen.

Historia 
Andorran liberaalit perustettiin vuonna 1992. Vuodesta 2015 lähtien puolue on tunnettu nimellä Liberals d’Andorra (lyh. L’A). Vuoden 2019 vaaleissa puolue voitti neljä paikkaa ja lähti mukaan hallitukseen. .

Lähteet 

Andorralaiset puolueet
Liberaalit puolueet
Euroopan liberaalidemokraattinen puolue
Liberal International
Cervi

Cervi Talotekniikka Oy on suomalainen vuonna 2014 perustettu ilmastointiasennuspalveluita tarjoava yritys. Palveluihin kuuluu olemassa olevien ilmanvaihtojärjestelmien ylläpito, huolto ja uudistaminen.

Historia 
Cervi on perustettu vuonna 2014. Yrityksen omistajiksi tulivat 2.5.2016 Petri Valve ja Karl Jensen. Valveella on ollut oma nuohousalan yritys Petri Valve Oy vuodesta 1994, joka työllisti noin 30 henkilöä. Jensen taas on IT-alalla pitkä uran tehnyt myynnin ammattilainen, joka siirtyi LVI-alan yritykseen oman kotinsa putkiremontin myötä. Henkilökuntaa oli silloin yhteensä 8.

Toimintaa alettiin kasvattamaan heti. Kesällä 2016 aloitettiin digitaalisen toiminnanohjausjärjestelmän kehitys ja rekrytoinnit tuotannon puolelle. Vuoden 2016 loppuun mennessä yritys toimi edelleen Helsingissä, Valve oli nimitetty toimitusjohtajaksi ja henkilömäärä oli 30. 2017 kasvatettiin myös hallintoa palkkaamalla talous- ja hallintopäällikkö. Rekrytointi jatkui läpi vuoden ja elokuussa 2017 avattiin uusi toimipiste Tampereelle. Liiketoiminta laajeni myös Helsingissä ja puhdistus- ja korjausurakointiin palkattiin omat vetäjät. Vuoden 2017 lopussa henkilömäärä oli 65.

Cervin johtamisjärjestelmä on auditoitu ja Bureau Veritas on myöntänyt sille ISO9001:2015 laatusertifikaatin 12.1.2018 alkaen.

Piirinuohousjärjestelmä lakkautettiin Helsingissä 31.12.2017, joka mahdollisti uuden liiketoiminnan perustamisen Cerville vuoden 2018 alusta  - savuhormien nuohouksen. Cerville palkattiin tällöin 22 uutta tekijää ja perutettiin toinen puhdistustiimi sekä nuohoukselle oma yksikkönsä.

Lokakuussa Cervin toimintaan tuli mukaan pääomasijoittaja Saari Partners Oy. Vuoden lopussa henkilömäärä oli 95 ja huoltoautoja oli nelisenkymmentä. Kotkan Nuohous- ja Ilmastointi Oy ostettiin maaliskuussa 2019 ja syntyi Cervin Kymenlaakson toiminta. Kysynnän kasvaessa myös lännessä, avattiin Turkuun uusi toimipiste 16.8.2019.

Elokuussa 2019 tehdyssä brändiuudistuksessa yrityksestä alettiin käyttämään pelkästään nimeä Cervi. Huoltoautoja oli liikenteessä yli 60, ja Helsingin toimitiloja oli laajennettu 5 kertaa. Vuonna 2019 Cervi oli liikevaihdoltaan talotekniikkaurakoitsijoista kovin kasvaja 72:n prosentin nousullaan. Lokakuussa 2020 Cervissä työskenteli 170 henkilöä. Vuoden 2020 aikana Cerviin on palkattu muun muassa kehityspäällikkö vastaamaan digitaalisten uudistusten läpiviennistä, sekä useita ilmanvaihdon asentajia. Yrityksen huoltoautoja oli liikenteessä 78.

5.3.2020 Taitotalon ja Cervin välille solmittiin kumppanuussopimus koulutusyhteistyöstä Cervin Mestariopistossa.

31.5.2021 Cervi laajentaa palvelujaan kylmätekniikkaan ja jäähdytykseen ostamalla RE-tekniikka Oy:n

Lähteet

Aiheesta muualla 
 Yrityksen kotisivut

Suomalaiset yritykset
Helsinkiläiset yritykset
Fabien Claude

Fabien Claude (s. 22. joulukuuta 1994 Épinal) on ranskalainen ampumahiihtäjä. Hän edustaa seuratasolla Basse-sur-le-Rupt Ski nordiqueia. Myös Clauden veli Florent Claude on ampumahiihtäjä.

Ura 
Fabien Claude on nuorten olympialaisten pronssimitalisti sekaviestistä vuodelta 2012. Lisäksi hän on kaksinkertainen nuorten maailmanmestari ja nuorten Euroopan-mestari.

IBU-Cupiin Claude pääsi kilpailemaan ensimmäisen kerran kaudella 2014–2015. Kaudella 2016–2017 hän taas pääsi debytoimaan maailmancupissa. Hän pääsi kilpailemaan tuolloin lähes koko kauden maailmancupissa ja sijoittui kokonaiskilpailussa sijalle 55. Vuoden 2017 maailmanmestaruuskilpailuissa Claude pääsi kilpailemaan normaalimatkalla sijoittuen sijalle 25. Seuraavat kaksi kautta Claude kilpaili jälleen lähes kokonaisuudessaan IBU-Cupin puolella.

Kaudella 2019–2020 Fabien Claude saavutti siihen asti parhaan sijoituksensa maailmancupin henkilökohtaisessa kilpailussa sijoittumalla seitsemänneksi Östersundin normaalimatkalla. Hochfilzenin takaa-ajossa hän oli taas kahdeksas. Claude kuului myös Ranskan kolmanneksi sijoittuneeseen Hochfilzenin viestijoukkueeseen. Tuolloin Claude pääsi ensimmäistä kertaa palkintokorokkeelle maailmancupissa. Ensimmäisen henkilökohtaisen palkintosijansa hän saavutti tammikuussa 2020 oltuaan kolmas Pokljukan normaalimatkalla. Saman kauden normaalimatkan cupissa hän sijoittui viidenneksi. Kaudella 2020–2021 hän oli toinen Kontiolahden takaa-ajokilpailussa ja kolmas Hochfilzenin pikakilpailussa. Hän oli voittamassa Oberhofin viestiä tammikuussa 2021. Pokljukan MM-kilpailuissa 2021 hän sijoittui takaa-ajokilpailussa 12:nnneksi. Pekingin olympialaisissa 2022 hän saavutti hopeaa viestissä ja oli normaalimatkalla yhdeksäs. Normaalimatkan maailmancupissa hän sijoittui viidenneksi.

Lähteet 
 Fabien Clauden profiili kansainvälisen ampumahiihtoliiton tulospalvelussa

Viitteet 

Ranskalaiset ampumahiihtäjät
Ranskalaiset olympiamitalistit
Vuonna 1994 syntyneet
Elävät henkilöt
Assesos

Assesos (, myös , ) oli antiikin aikainen kaupunki Jooniassa nykyisen Turkin alueella. Se sijaitsi Miletoksen poliksen alueella eli Milesiassa noin viisi kilometriä Miletoksen kaupunkikeskuksesta kaakkoon, nykyisellä Mengerevtepen kukkulalla lähellä nykyistä Aydınin maakunnan Ak-Yeniköytä.

Assessoksen vaiheista ei tiedetä antiikin lähteistä juuri mitään. Se kuului Miletoksen alaisuuteen, ja on ollut klassisella kaudella 400-luvulla eaa. linnoitettu noin kaksi metriä paksulla muurilla, jossa oli kolme tornia. Linnoituspaikkana se suojasi Miletoksen rannikkoaluetta. Kaupungin asukkaasta käytettiin etnonyymiä Assēsios (). Kirjallisissa lähteissä Assesoksen mainitsevat lähinnä Herodotos ja Stefanos Byzantionlainen.

Assessoksessa sijaitsi Athene Assessialle omistettu temppeli, joka paloi vahingossa Miletoksen ja Lyydian kuninkaan Alyattes II:n välisessä sodassa vuonna 608, 598 tai 594 eaa., lyydialaisten polttaessa miletoslaisten viljelyksiä. Myöhemmin Alyattes sairastui, ja piti tätä rangaistuksena temppelin palosta. Delfoin oraakkeli neuvoi häntä rakentamaan palaneen temppelin tilalle uuden, mutta hän rakennuttikin paikalle kaksi temppeliä. Temppelin paikka on löydetty, ja rakennus vaikuttaa tuhoutuneen uudestaan persialaisten hyökkäyksessä vuonna 494 eaa.

Lähteet

Kirjallisuutta 

 

Arkeologiset kohteet Turkissa
Joonian kaupungit
Miletos
Ioniapolis

Ioniapolis (, myös ) oli antiikin aikainen kaupunki Jooniassa nykyisen Turkin alueella. Se sijaitsi Miletoksen poliksen alueella eli Milesiassa nykyisessä Muğlan maakunnan Pınarcık Yaylassa (Mersinet İskelesi). 

Ioniapolis oli Miletoksen alaisuuteen kuulunut satamakaupunki, joka sijaitsi antiikin aikaisen, sittemmin täyttyneen Latmoksenlahden etelärannalla itään Miletoksesta. Kaupunki on ollut olemassa hellenistiseltä kaudelta myöhäisantiikkiin, mutta sen olemassaolo jo arkaaisella ja klassisella kaudella ei ole varmaa. Ioniapoliin lähellä oli marmorilouhoksia, joiden kiviä käytettiin Didyman Apollonin temppelin rakentamiseen. Muutoin kaupungin historiasta ei tiedetä juuri mitään.

Lähteet 

Joonian kaupungit
Miletos
Takaisinkytketty neuroverkko

Takaisinkytketty neuroverkko (engl. recurrent neural network) on neuroverkkoarkkitehtuuri, jossa syötteiden informaatio kulkee  aika-askelittain eteenpäin. Toisin kuin tavalliset eteenpäin suunnatut neuroverkot, takaisinkytketyt neuroverkot voivat käyttää sisäistä tilaa (muistia) syötteiden käsittelemiseen. Takaisinkytketyt neuroverkot ovatkin omiaan ajallisesti jäsennetyn datan, kuten käsinkirjoituksen, tekstin tai puheen käsittelyyn.

Tavalliset takaisinkytketyt neuroverkot kärsivät katoavan gradientin ongelmasta. Mitä kauemmas aika-akselilla mennään, sitä vähemmän muutokset vaikuttavat lopputulokseen, ja sitä vaikeampi on oppia syy-seuraussuhteita. Esimerkiksi kieltä tuottava verkko oppii hyvin parin sanan mittaisia syy-seurausketjuja, mutta kymmenen sanan päähän ulottuva oppiminen on jo miltei mahdotonta. Katoavan gradientin ongelmaan on kehitetty ratkaisuksi pitkäkestoinen lyhytkestomuisti -arkkitehtuuri (, lyh. LSTM). Tällainen verkko pitää yllä sekä tulos- (output) että piilotettua (hidden) muistikerrosta. LSTM-arkkitehtuuri parantaa huomattavasti pitkien syy-seurausketjujen oppimista.

Tekoäly
Neuroverkot
Koneoppiminen
Miro Nalli

Miro Nalli (s. 28. tammikuuta 1999 Sahalahti) on suomalainen jääkiekkoilija, joka edustaa SM-liigajoukkue Vaasan Sportia. Hän on pelipaikaltaan vasen laitahyökkääjä, mutta Nalli osaa pelata myös keskellä.

Ura 
Nalli aloitti jääkiekkoilun luistelukoulun jälkeen Tampereen Ilveksessä noin kymmenenvuotiaana. Kaudella 2014–2015 hän oli C-nuorten SM-karsinnoissa joukkueensa paras maalintekijä 12 osumallaan. Nalli valittiin kauden päätteeksi C-nuorten SM-sarjan toiseen tähdistökentälliseen. Kaudella 2017–2018 hän oli Ilveksen A-nuorten toiseksi paras pistemies Samuli Vainionpään jälkeen tehoilla 13+24=37.

Kaudeksi 2018–2019 Nalli nousi Ilveksen SM-liigarinkiin. Hän ei tehnyt kauden aikana kuitenkaan liigadebyyttiään. Nalli pelasi suurimman osan kaudestaan lainalla Mestis-joukkue KOOVEE:ssä, jossa tulokaskausi toi 29 runkosarjaottelussa tehot 2+2=4. Neljässä karsintasarjan ottelussa hän jäi ilman tehopisteitä. 

Kaudeksi 2019–2020 Nalli teki Ilveksen kanssa 1+1-vuotisen sopimuksen. Harjoituskaudella Decens Cupin finaalissa Helsingin IFK:ta vastaan hän onnistui tekemään ns. Gordie Howen hattutempun, kun Nalli kirjautti Ilveksen 6–4-voittoon päättyneessä ottelussa maalin, syötön ja tappelun. Nalli aloitti runkosarjan kuitenkin lainalla KOOVEE:ssä, jossa hän pelasi suurimman osan kaudestaan. Nalli teki SM-liigadebyyttinsä Ilveksessä 13. joulukuuta 2019 paikallisvastustaja Tapparaa vastaan. Hänet merkittiin joukkueen kolmosketjun oikeaan laitaan Antti Saarelan ja Topias Haapasen viereen. Nalli sai ottelussa jääaikaa 6.54 minuuttia ja hän keräsi teholukeman +1. Kaikkiaan Nalli pelasi SM-liigassa kauden aikana 12 runkosarjaottelua tehden kaksi syöttöpistettä. Helmikuussa 2020 hän teki Ilveksen kanssa 1+1-vuotisen jatkosopimuksen.

Varsinaisella SM-liigan tulokaskaudellaan 2020–2021 Nalli pelasi 46 runkosarjaottelua tehopistein 7+9=16 ja neljä playoff-ottelua tehden kaksi syöttöpistettä. Hän teki liigauransa avausmaalin 24. lokakuuta 2020 Vaasan Sportia vastaan. Pekka Leimu valitsi Nallin ottelun Alumnien tähtien kolmostähdeksi. Marraskuussa 2020 hän teki Ilveksen kanssa kaksivuotisen jatkosopimuksen kevääseen 2023 saakka. Kaudeksi 2021–2022 Nalli vaihtoi pelinumeronsa 27 numeroon 71, kun Petri Kontiola liittyi Ilvekseen. Hän voitti kauden päätteeksi SM-pronssia. Maaliskuussa 2022 Nalli teki seuran kanssa kaksivuotisen jatkosopimuksen.

Nalli ei ehtinyt pelata jatkosopimuksensa jälkeen yhtään sarjaottelua Ilveksessä, kunnes kauden 2022–2023 kynnyksellä syyskuussa 2022 hänen sopimuksensa purettiin yhteisymmärryksessä. Samana päivänä Nallin vahvistettiin siirtyvän kaksivuotisella sopimuksella Vaasan Sportiin.

Muuta 
Nalli harrasti lapsena myös sählyä.

Tilastot

Lähteet

Viitteet 

Suomalaiset jääkiekkoilijat
Sportin pelaajat
Vuonna 1999 syntyneet
Elävät henkilöt
Pelastakaa Romania -liitto

Pelastakaa Romania -liitto (rom. Uniunea Salvați România, lyh. USR) on romanialainen keskusta-oikeistolainen puolue. Se on Romanian edustajainhuoneen kolmanneksi suurin puolue.

Historia 
USR sai alkunsa Bukarestin paikallisvaaleissa 2016, ja aloitti toiminnan nykyisessä muodossaan elokuussa 2016 kolmen puolueen (USR, USB ja Uniunea pentru Coldea) liityttyä yhteen.

Presidentinvaaleissa 2019 puolue liittoutui uuden samanmielisen Vapaus, Yhtenäisyys ja Solidaarisuus -puolueen (PLUS) kanssa vaaliliiton Alianța USR PLUS, jonka ehdokkaana oli Dan Barna. Barna tuli ensimmäisellä kierroksella kolmanneksi ja ilmoitti toisella kierroksella tukevansa istuvaa presidenttiä Klaus Johannista..  

Yhteistyö PLUS:n kanssa sai jatkoa heti europarlamenttivaaleissa, joissa vaaliliitto sai kahdeksan meppiä, mikä oli kolmanneksi paras tulos. Parlamentti- ja paikallisvaaleissa 2020 puolueet aikovat jatkaa yhteistyötään vaaliliittona.

Vuoden 2020 parlamenttivaaleissa puolue, joka oli vaaliliitossa PLUS:n kanssa, sai yhteensä 55 paikkaa edustajainhuoneessa ja 25 senaatissa.

Näkemyksiä    
Puolue kannattaa syvempää EU-integraatiota, jota se pitää maan suurena saavutuksena. Unionin se haluaa olevan monikulttuurinen ja ihmisoikeuksia kunnioittava. Myös Romanian Nato-jäsenyyteen USR suhtautuu myönteisesti ja pitää sitä keskeisenä osana kansalliselle turvallisuudelle..   

Korruption vastaiset toimet ovat olleet USR:lle tärkeä teema. Puolueen jäsenet olivat mukana keräämässä allekirjoituksia kansalaisaloitteeseen nimeltä Fără penali în funcţii publice! (suom. "Ei rikollisia julkisiin virkoihin!"). Aloitteella haluttiin estää korruptiosta tuomittuja henkilöitä pääsemästä esim. parlamentin edustajaksi. USR keräsi aloitteelle miljoona allekirjoitusta.  

Vuoden 2018 kansanäänestyksessä USR profiloitui ennen kaikkea perustuslain muutosta ajavan Coaliția pentru Familie -liikkeen vastustajana, vaikkei antanut selkeää tukeaan sateenkaariväelle. Kansanäänestyksessä oli käsittelyssä Coaliția pentru Familie -liikkeen kansalaisaloite, jolla pyrittiin muuttamaan Romanian perustuslakia niin, että se määrittelee avioliiton miehen ja naisen väliseksi liitoksi kahden aviopuolison sijaan. Liian alhaisen äänestysprosentin vuoksi kansanäänestyksen tulos mitätöitiin.. Dan Barna totesi tuolloin, "ettei samaa sukupuolta olevien avioliiton puolesta ole tehty aloitetta [...] ehkä 20, 30 vuoden päästä seuraava sukupolvi ratkaisee tämän ongelman."

Lähteet 

Romanialaiset puolueet
Euroopan liberaalidemokraattinen puolue
Vapaus, yhtenäisyys ja solidaarisuus -puolue

Vapaus, yhtenäisyys ja solidaarisuus -puolue (rom. Partidul Libertății, Unității, Solidarității, lyh. PLUS) on romanialainen keskustalainen puolue. Kaikissa tähänastisissa vaaleissa puolue on tehnyt yhteistyötä Pelastakaa Romania -liiton kanssa ja muodosti virallisen vaaliliiton parlamentti- ja paikallisvaaleihin 2020.

Historia 
Entinen pääministeri ja komissaari Dacian Cioloș suunnitteli alkujaan uuden puolueen (Romania yhdessä -liike, rom. Mişcarea România Împreună) perustamista maaliskuussa 2018. Lakitekniset asiat eivät kuitenkaan edistyneet viranomaisten taholta ja kahdeksan kuukautta myöhemmin Cioloș ilmoitti, että on vetänyt ko. puolueen hakemuksen pois. Cioloșin mukaan syyt viivästyksiin olivat poliittisesti motivoituneita..

15. joulukuuta Cioloș ilmoitti, että samanmieliset kollegat, jotka halusivat pysyä nimettöminä, olivat tehneet hakemuksen Vapaus, yhtenäisyys ja solidaarisuus -puolueen perustamiseksi auttaakseen Cioloșia uuden puolueen perustamisessa. Seuraavan 24 tunnin kuluessa puolue sai 7500 jäsenhakemusta.  

Tammikuussa 2019 PLUS järjesti ensimmäisen puoluekokouksensa, jossa Cioloș valittiin ylivoimaisella enemmistöllä (99,17%) puolueen puheenjohtajaksi. Pari päivää tämän jälkeen meppi ja valtio-opin professori Cristian Preda, joka oli alkujaan valittu Kansan Liike -puolueen listalta vuonna 2014 ja jättäytyi sitoutumattomaksi, ilmoitti liittyvänsä PLUS-puolueeseen Cioloșin kutsusta. Preda ei kuitenkaan lähtenyt enää ehdolle, vaan ilmoitti tukevansa uuden puolueensa ehdokkaita..

Näkemyksiä 
PLUS ei ole toistaiseksi määritellyt omaa ideologiaansa kovinkaan tarkkaan, mutta sen manifeston mukaan puolue mm.

 Uskoo ihmisten meriitteihin ja rehellisyyteen sekä haluaa politiikan olevan läpinäkyvää.
 Kannattaa Romanian jäsenyyttä Natossa ja Euroopan unionissa.
 Korostaa hyvää hallintoa ja vaatii poliitikkoja kantamaan vastuunsa.  
 Rohkaisee aktiiviseen kansalaisuuteen ja uskoo kansalaisyhteiskuntaan.

Lähteet 

Romanialaiset puolueet
Veke

Veke (ent. Veken kaluste) on pohjoissuomalainen perheomisteinen huonekalujen vähittäiskauppa, joka on perustettu Ranualla vuonna 1993. Vekellä on verkkokauppa ja neljä kivijalkamyymälää, jotka sijaitsevat Oulussa, Rovaniemellä, Tampereella ja Vantaalla.

Historia

1995: 
 Lokakuussa 1995 Ranualle avattiin ensimmäinen Veken kalusteen myymälä.
 Marraskuussa 1995 Veken kaluste laajeni, ja toinen myymälä avattiin Posiolle.

1996: 
 Ranuan myymälä muutti ensimmäiseen omaan kiinteistöön.

2000: 
 Lokakuussa 2000 Veken kaluste avasi kolmannen myymälänsä Rovaniemelle.

2009: 
 Veken kalusteen ensimmäinen verkkosivusto aukesi. Verkosta ei voinut vielä ostaa, vaan sivustolla oli käytössä aluksi pelkkä tarjouspyyntö-ominaisuus.

2017: 
 Veken kaluste muutti nimensä Vekeksi, ja uusi Ranuan logistiikkakeskus otettiin käyttöön. Verkkokauppa on kasvanut voimakkaasti.

2018: 
 Veke laajensi myymäläverkostoaan avaamalla uuden myymälän Ouluun.

2020: 
 Veke avasi uuden myymälän Vantaalle.

2022: 

 Maaliskuussa 2022 Veke avasi uuden myymälän Tampereen Lielahteen.

Lähteet 

Suomalaiset huonekalukaupat
Ranua
Mykalessos (Joonia)

Mykalessos (, ) eli Mykale (, ) oli antiikin aikainen kaupunki Jooniassa nykyisen Turkin alueella. 
Kaupunki sai nimensä Mykale-vuoresta (nyk. Samsun Dağı, Dilek Dağı), ja sijaitsi joko vuorella tai sen juurella entisellä Kaarian tai Lyydian alueella. Kaupungin mainitsevat Mykale-nimellä Stefanos Byzantionlainen ja Pseudo-Skylaks.

Kaupungin sijaintia ei tunneta. Alexander Herda on ehdottanut sen sijainneen ylhäällä vuorella Çatallar Tepe -nimisellä huipulla paikalla, johon nykyisin sijoitetaan kuitenkin usein arkaainen Panionion ja sitä edeltänyt Melian kaupunki Hans Lohmannin ehdotuksesta.

Lähteet 

Joonian kaupungit
Teikhiussa

Teikhiussa ( tai Teikhioussa, myös , ; ) oli antiikin aikainen kaupunki Jooniassa nykyisen Turkin alueella. Se sijaitsi Miletoksen poliksen alueella nykyisellä Saplı Adasın saarenkaltaisella niemekkeellä Akbükinlahdessa, noin 18 kilometriä Miletoksen kaupunkikeskuksesta kaakkoon. Joskus se on kuitenkin sijoitettu enemmän kaakkoon lähemmäksi nykyistä Kazıklıa.

Historia 

Teikhiussan vaiheista tiedetään antiikin lähteistä vain vähän. Se on saattanut olla jossakin vaiheessa oma polis eli itsenäinen kaupunkivaltio. Kaupungin asukkaasta käytettiin etnoyymiä Teikhioeis (), feminiinissä Teikhioessa (). Teikhiussa kuului Ateenan johtamaan Deloksen meriliittoon, ja esiintyy liiton verotusluetteloissa yhdessä Miletoksen kanssa vuosina 427–425 eaa., 421/420 eaa. ja 416/415 eaa. Vuonna 454/453 eaa. Teikhiussa toimi Ateenalle uskollisten miletoslaisten demokraattien pakopaikkana.

Ainakin vuonna 411 eaa. Teikhiussa oli kiinteästi Miletoksen alaisuudessa. Peloponnesolaissodan aikaan kaupunki toimi jonkun aikaa peloponnesolaisliiton tukikohtana. 300-luvulla eaa. paikka mainitaan kylänä. Kirjallisissa lähteissä kaupungin mainitsevat Thukydides, Athenaios ja Stefanos Byzantionlainen.

Rakennukset ja löydökset 

Teikhiussan paikalta Saplı Adasısta on löydetty jäänteitä muureista, joihin myös kaupungin nimi viittaa, sekä taloista. Ne on ajoitettu arkaaiselle kaudelle noin vuosiin 750–550 eaa. Löydöksiin lukeutuu myös muun muassa keramiikkaa 400-luvulta eaa. Myöhäisimmät löydöt ovat noin 200-luvulta eaa., jonka jälkeen paikka hylättiin.

Saplı Adasın länsipuolella sijaitsevasta nykyisestä Kömür Adasın saaresta on löydetty merkkejä varhaisemmasta asutuksesta myöhäiseltä neoliittiselta kaudelta aina geometrisen ja arkaaisen kauden vaihteeseen. Löytöihin lukeutuu muun muassa minolaista keramiikkaa 1400-luvulta eaa. ja mykeneläistä keramiikkaa 1300-luvulta eaa. Paikkaa kutsutaan tutkimuksessa ”Vanhaksi Teikhiussaksi”.

Lähteet

Kirjallisuutta 

 

Arkeologiset kohteet Turkissa
Joonian kaupungit
Miletos
Neos – Uusi Itävalta

Neos – Uusi Itävalta (, usein pelkästään NEOS) on itävaltalainen liberaalipuolue. Neos on ALDE:n täysjäsen ja Liberal Internationalin tarkkailijajäsen.

Historia 
Neos perustettiin lokakuussa 2012, ja sen taustalla oli sellaisia kansanliikkeitä kuin Phönix ('Feeniks') ja Österreich spricht ('Itävalta puhuu'). Puolueen ensimmäinen puheenjohtaja oli Itävallan kansanpuolueen (ÖVP) entinen työntekijä Matthias Strolz, jonka mukaan ÖVP:n ja sosiaalidemokraattien muodostama "puna-musta" hallitus ei olisi kestävä ratkaisu.    

Puolueen perustajiksi mainitaan 40 silloiseen poliittiseen tilanteeseen tyytymätöntä henkilöä, jotka päättivät perustaa uuden puolueen tunnuslauseen ”Politik ist der Ort, an dem wir uns ausmachen, wie wir gut miteinander leben” ('politiikka on paikka, jossa päätämme, miten elää hyvin yhdessä') pohjalta.

Vuoden 2019 parlamenttivaaleissa Neos saavutti historiansa parhaan vaalituloksensa saatuaan viisi lisäpaikkaa, ja puolueen paikkamäärä nousi alahuoneessa 15:een.

Näkemyksiä 
Puolueelle tärkeitä arvoja ovat muun muassa kestävyys ja avoimuus. Se kannattaa hiiliveroa ja vihreää vapaakauppaa, jolla eurooppalaisia ympäristöarvoja olisi tarkoitus viedä maailmalle. Talouspoliittisesti Neos kannattaa veronalennuksia ja turhina pitämiensä yhteiskunnallisten rakenteiden purkamista..

Puolue kannattaa Itävallan EU-jäsenyyttä ja haluaa maan olevan unionissa aktiivinen jäsen.

Lähteet

Aiheesta muualla 

Itävaltalaiset puolueet
Euroopan liberaalidemokraattinen puolue
+Europa

Più Europa tai +Europa (, lyh. +E) on italialainen puolue, aiemmin listana nimellä Più Europa con Emma Bonino, joka syntyi eurooppamielisten pienpuolueiden, Radicali italiani ja Forza Europa, jäsenet tavatessa Demokraattisen puolueen johdon kanssa. Tarkoituksena oli muodostaa keskusta-vasemmistolainen vaaliliitto vuoden 2018 parlamenttivaaleihin. Vaikka Bonino ei istukaan puolueen hallituksessa, hän on edelleen keskeinen vaikuttaja puolueessa toimien sen ainoana senaattorina.

Historia 
+Europa rekisteröityi vaalilistaksi 23. marraskuussa 2017, mutta päätti lopulta lähteä parlamenttivaaleihin omana listanaan ilman vaaliliittoja.

Viralliseksi puolueeksi se kuitenkin rekisteröityi vasta vaalien jälkeen ja piti ensimmäisen puoluekokouksensa tammikuussa 2019. +Europa hyväksyttiin Euroopan liberaalidemokraattisen puolueen täysjäseneksi helmikuun alussa.

Eurovaaleissa 2019 +Europa sai 3,11 % äänistä eikä saanut meppejä läpi. Etelätirolilaisen Team Köllensperger -puolue liittoutui +Europan kanssa näissä vaaleissa.

Organisaatio 
Puoluevaltuuskunnassa (ital. l'Assemblea) on 100 jäsentä, joista 90 valitaan listavaaleilla jäsenistön keskuudesta ja 10 sihteeristöstä. Sen tehtävä on mm. hyväksyä puolueen budjetti sekä valita puolueen rahastonhoitaja. Sihteeristö (ital. il Segretario) tekee päätöksiä puolueen poliittisista linjauksista ja toimia linkkinä paikallisjärjestöjen ja luottamustehtäviin valittujen välillä. Johtajisto (ital. la Direzione) päättää, sihteeristön valtuuttamana, vaaliohjelmien ja ehdokkaiden hyväksymisestä sekä hyväksyy puoluevaltuustoon menevän budjettiesityksen. Edellä mainittuihin elimiin valitaan edustajat puoluekokouksessa (ital. il Congresso), joka pidetään kahden vuoden välein..   

Puolueen jäsenet voivat halutessaan perustaa niin paikallisyhdistyksiä kuin jonkin tietyn poliittisen teeman ympärillä pyöriviä ryhmiä. Mikäli nämä yhdistykset toimivat Italiassa, jäseniä tarvitaan vähintään 10, muualla 5. Paikallisyhdistykset voivat toimia sekä Italiassa että ulkomailla (esim. Brysseli ja Lontoo). Temaattisia järjestöjä ovat mm. Più Ecologia Più Sostenibilità (ympäristöasiat) ja 4.0 - Innovazione, Formazione, Ricerca (tutkimus ja innovaatio)..

Näkemyksiä 
Più Europa kannattaa syvempää EU-integraatiota, ja lopulta liittovaltiota, koska katsoo yhtenäisen Euroopan selviytyvän parhaiten tulevaisuuden mm. taloudellisista ja sosiaalisista haasteista.

Puolue kannattaa mm.:

 Hiilen käytöstä luopumista vuoteen 2025 mennessä sekä uusiutuvalla tuotetun sähkön osuuden kasvattamista 55 % vuoteen 2030 mennessä.
 Päästökaupan ja jakamistalouden kehittämistä. 
 Huumausaineden vapauttamista järjestäytyneen rikollisuuden vähentämisen ja yksilönvapauden nimissä. 
 Samaa sukupuolta olevien parien avioliiton tunnustaminen.
 Italian BKT:sta 3 %:n ohjaamista tutkimuksen ja tieteen rahoittamiseen.
 Tuloverotuksen yksinkertaistamista, ja veroasteen porrastamista kolmeen portaaseen (nykyisen viiden sijaan). 
 "Erityisten talousalueiden" perustamista Etelä-Italiaan talouskasvun luomiseksi.

Lähteet

Aiheesta muualla 
 +Europa 

Euroopan liberaalidemokraattinen puolue
Italialaiset puolueet
SJ Gaming

SJ Gaming on suomalainen e-urheiluorganisaatio. Sillä on joukkueet Counter-Strike: Global Offensivessa ja Apex Legendsissa.

SJ Gaming perustettiin lokakuussa 2017 nimellä SuperJymy, kun Sotkamon Jymy teki joukkueen Counter-Strike: Global Offensiveen. Helmikuussa 2019 organisaatio muutti nimensä muotoon SJ Gaming. Elokuussa 2019 organisaatio perusti Apex Legends -joukkueen. Joulukuussa 2019 SJ Gaming perusti elektronisen urheilun kehittämiseen tarkoitetun asiantuntijaryhmän, johon kuuluu joukkueen oman fysiikkavalmentajan ja urheilutoimenjohtajan lisäksi toinen fysiikkavalmentaja, istumistutkija, liikkeen laadun asiantuntija, urheilupsykologi sekä urheiluteknologian ja ohjelmistokehityksen asiantuntija.

Joukkueet ja pelaajat

Counter-Strike: Global Offensive 
SJ Gamingin edustusjoukkueeseen liittyi 17. huhtikuuta 2018 Elias ”Jamppi” Olkkonen, jota pidettiin tulevaisuuden huippulupauksena. Hän oli kuitenkin jäänyt kiinni huijaamisesta ollessaan 13-vuotias eikä siten pystyisi pelaamaan pelin arvostetuimmissa Major-turnauksissa. Tapaus nousi esiin lokakuussa 2019 ja 18. joulukuuta 2019 SJ Gaming ilmoitti penkittäneensä Olkkosen ja korvaavansa hänet Toni ”STOVVE” Liukkosella. Kesäkuussa 2020 SJ Gaming ilmoitti päättäneensä sopimuksen Liukkosen kanssa ja Mikko "xartE" Välimaan siirrosta Helsinki Reds -joukkueeseen. Samalla toivotettiin tervetulleeksi Jemi "jemi" Mäkinen ja Topi "LYNXi" Kauppi.  Tammikuussa 2021 SJ Gaming ilmoitti uudelleenbrändäyksestään SJ:ksi ja julkisti samalla uuden kokoonpanon, jossa Tony "arvid" Niemelän rinnalle uusina pelaajina tulivat Joel "jelo" Lentonen, Verneri "BONA" Junkala, Leevi "AKE" Kovalainen ja Aleksi "zks" Nissinen.

Apex Legends 
Lähteet: Pelaajat.com

Lähteet

Aiheesta muualla 
 Verkkosivut 
 SJ Gamingin Counter-Strike -joukkue Liquipediassa 
 SJ Gamingin Apex Legens -joukkue Liquipediassa 

Suomalaiset elektronisen urheilun järjestöt
Sotkamon Jymy
Vishwanath Mahadeshwar

Vishwanath Mahadeshwar (s. 15. huhtikuuta 1960) on intialainen poliitikko, joka toimi Mumbain pormestarina vuosina 2017–2019. Hän työskenteli rehtorina ennen poliittista uraansa. Ennen pormestariksi pääsyä hän toimi kolme kautta Mumbain kaupunginhallituksessa. Hänet valittiin ensimmäiselle kaudelleen vuonna 2002. Seuraavissa vaaleissa vuonna 2007 hän asettui ehdolle alhaiskastisille varatulta kiintiöpaikalta, joka johti oikeudenkäyntiin siitä oliko hänellä oikeutta asettua ehdolle kiintiöpaikalla. Mumbain korkein oikeus otti tapaukseen kantaa vuonna 2010 ilmoittaen, että Mahadeshwar ei ollut ilmoittamaansa kastia.

Vuoden 2017 Mumbain kunnallisvaaleissa Shiv Sena sai eniten paikkoja voittamalla 84 paikkaa 227:stä. Intian kansanpuolue jäi kaksi paikkaa jälkeen ja päätti sen vuoksi hyväksyä Shiv Senan nimittämän pormestariehdokkaan. Mediatietojen mukaan kansanpuolueen Devendra Fadnavis antoi Shiv Senan pitää Mumbain pormestarin viran itsellään, jotta Shiv Sena ei lopettaisi hänen osavaltiohallituksensa tukemista. Fadnavis kiisti väitteet.

Lähteet

Shiv Senan poliitikot
Mumbain pormestarit
Vuonna 1960 syntyneet
Elävät henkilöt
Holobiontti

Holobiontti on useiden lajien ja yksilöiden muodostama ekosysteemi joka muodostavat on jokin suurempi monisoluinen eliö, esimerkiksi nisäkäs ja siinä elävät lajit yhdessä. Suuremmassa lajissa eläviä eliöitä voivat olla muun muassa bakteerit ja loiset. Termiä käytti ensimmäisenä biologi Lynn Margulis 1990-luvun alussa.

Lähteet

Aiheesta muualla 
 
 

Mikrobit
Ekologiset vuorovaikutussuhteet
Katolinen kirkko Monacossa

Katolinen kirkko Monacossa  toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.

Organisaatio ja jäsenmäärä 
Katolinen kirkko Monacossa muodostuu yhdestä hiippakunnasta, Monacon arkkihiippakunnasta. Siihen kuului vuonna 2016 yhteensä 6 seurakuntaa. Tuolloin katolilaisia oli maassa noin 30 000, 83 % väestöstä.

Lähteet

Aiheesta muualla 
 Monacon arkkihiippakunnan kotisivut

Katolinen kirkko maittain
Monaco
Modulaarinen eliö

Modulaarinen eliö eli kerrannainen eliö on eliö jonka yksilö muotoutuu monista eri osittain itsenäisistä ja monisoluisista rakenneosista eli moduleista. Modulaariset eliöt kehittyvät tsygootista yksikkömoduliksi joka tuottaa uusia itsensä kaltaisia moduleita sen sijaan että ne kehittyisivät kokonaiseksi organismiksi. Niillä on yleensä haarautuva rakenne joka on hyvin vaihteleva mutta samalla lajilla saman kaltainen. Ne ovat kuitenkin elimellisessä yhteydessä toisiinsa.

Jotkin modulaariset eliöt muodostavat runkokuntia, joita sanotaan myös yhdyskunniksi. Tällaisia ovat esimerkiksi sienet, sienieläimet, korallit, polyyppieläimet ja sammaleläimet.

Myös puita ja pensaita voidaan pitää modulaarisina eliöinä joiden moduleja ovat versot ja oksat.

Lähteet

Viitteet 

Selkärangattomien anatomia
Katolinen kirkko Islannissa

Katolinen kirkko Islannissa  toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.

Organisaatio ja jäsenmäärä 
Katolinen kirkko Islannissa muodostuu yhdestä hiippakunnasta, Reykjavíkin hiippakunnasta. Siihen kuului vuonna 2017 yhteensä 7 seurakuntaa. Tuolloin katolilaisia oli maassa noin 13 000, 3,8% väestöstä.

Lähteet

Aiheesta muualla 
 Katolisen kirkon Islannissa kotisivut 

Katolinen kirkko maittain
Uskonto Islannissa
Lasse Honkanen

Lasse Olavi Honkanen (s. 1948 Lammi) on suomalainen kirjailija. Nuoruutensa hän on viettänyt Etelä-Savossa Kangasniemellä ja asunut Tampereella yli 40 vuotta. Työuransa Honkanen on tehnyt pääasiallisesti AD:na mainostoimistoissa.  

Honkasen esikoisdekkarissa Tilaisuus tekee murhaajan (Karisto, 2021) ratkotaan museomurhaa Tampereen kesässä. Teoksessa teollisuusneuvos Voitto Vatjalainen löytyy Suuren Viikinkinäyttelyn avajaisten jälkeen kuolleena. Päähenkilö Arttu Lampare kirjoittaa Vatjalaisen muistelmia, joista yllättävät tahot tuntuvat äkkiä kiinnostuvan.  Teoksesta on myös äänikirjaversio, jonka lukee näyttelijä Jalmari Savolainen. 

Honkaselta on aiemmin julkaistu kaksi lastenkirjaa (Emppu ja Pörre Leptomanin jäljillä, Myllylahti 2017  ja Emppu ja Pörre Rantarosvojen jäljillä, Myllylahti 2018 ).

Lähteet 

Suomalaiset kirjailijat
Vuonna 1948 syntyneet
Elävät henkilöt
Peki'in

Peki'in () on pääasiassa druusien ja kristittyjen arabien asuttama kylä Israelin Pohjoisella hallintoalueella. Kylällä on myös pitkä juutalainen historia, mutta heitä asui 2010-luvulla kylässä enää yksi. Peki'in asukasluku oli vuoden 2018 lopussa 5 815.

Maantiede

Peki'in sijaitsee Israelin Ylä-Galilean alueella.

Historia

Nykyisen Peki'inin alueella on ollut ihmisasutusta jo pitkään. Lähellä ollutta luolaa käytettiin hautapaikkana jo myöhäisellä kalkoliittisella kaudella. 

Peki'in on mahdollisesti Josephuksen Juutalaissodan historiassa mainitsema Baca. Beqa mainitaan sittemmin teoksessa Pesikta de-Rav Kahana ja nimi Peki'in esiintyy ensi kertaa teoksessa Kohelet Rabbah. Kohelet Rabbahin tarinan mukaan rabbi Simeon ben Yohai piilotteli paikallisessa luolassa toisen juutalaissodan aikana. Hänen kirjoittamansa Zohar on kabbalalaisuudessa pyhänä pidetty kirjoitus. Rooman valtakunnan kaudella kylässä asui arkeologisten löytöjen perusteella juutalaisia ja muita ryhmiä.

Kylä tunnettiin sittemmin juutalaisista asukkaistaan, jotka oman kansanperinteensä perusteella olivat alueen viimeinen juutalaisjoukko, jota ei oltu koskaan karkotettu. Paikalliset juutalaiset viljelivät maata ja silkkiä. 1500-luvulla juutalaisia perheitä oli 33–45, mutta vuonna 1820 määrä oli laskenut 20:een ja vuonna 1900 juutalaisia oli yhteensä 93. Huomattava osa heistä pakeni vuoden 1929 ja vuosien 1936–1939 levottomuuksien aikana, joiden jälkeen jäljellä oli vain yksi perhe.

Juuri ennen Israelin itsenäisyyssotaa kylässä oli yhden juutalaisen perheen lisäksi 800 druusia, 242 kristittyä ja 68 muslimia. Osa kylän arabiasukkaista pakeni sodan aikana. Sittemmin Israel on korjauttanut esimerkiksi kylän vanhan synagogan ja juutalaisia hautoja. Kylän viereen perustettiin myös Peki'in ha-Hadashah eli Uusi-Peki'in -niminen mošav.

Väestö
Peki'inin asukasluku oli vuoden 2018 lopussa 5 815. Vuonna 1968 kylän asukasluku oli 2 070 ja tuolloin asukkaista noin kolme neljäsosaa oli druuseja ja neljäsosa kristittyjä. Kylän kristityt ovat pääasiassa ortodokseja. Juutalaisia oli 2010-luvulla enää yksi.

Lähteet

Aiheesta muualla 

Israelin kaupungit
Arabien asuttamat paikkakunnat Israelissa